Heineke vat nege ‘nuwes’ saam Australië toeNege spelers wat nie in die Springbokgroep teen die Wêreldvyftiental was nie, is ingesluit in die 31-tal wat Brisbane toe gaan vir die toets Saterdag teen Australië in die Rugbykampioenskap. Hulle is Lionel Mapoe, Lwazi Mvovo, Rudy Paige, Jan Serfontein, Morné Steyn, Schalk Brits, Lood de Jager, Frans Malherbe en Heinke van der Merwe. Die enigste speler wat die afgelope Saterdag op Nuweland in aksie was en nie saamgaan nie, is Jean de Villiers wat vrygestel is om wedstrydoefening in die Westelike Provinsie se littelosmakers vir die Curriebeker te kry. Die Springbokafrigter, Heyneke Meyer, sê hy wil soveel moontlik spelers speelkans gee voor die Wêreldbekertoernooi en daar sal gewis veranderings wees in die groep wat teen die Wallabies te staan kom. Die beseerde Duane Vermeulen, Willem Alberts, Frans Steyn, Fourie du Preez, Pieter-Steph du Toit en Steven Kitshoff is nie vir die Aussie-safari oorweeg nie. Die res van die Springbokgroep wat agterbly, sal hul rehabilitering en kondisionering in Pretoria voortsit. Die toergroep – Voorspelers: Schalk Brits, Schalk Burger, Marcell Coetzee, Lood de Jager, Bismarck du Plessis, Jannie du Plessis, Eben Etzebeth, Vincent Koch, Francois Louw, Frans Malherbe, Victor Matfield, Teboho “Oupa” Mohoje, Tendai Mtawarira, Trevor Nyakane, Adriaan Strauss, Heinke van der Merwe, Warren Whiteley. Agterspelers: Damian de Allende, Bryan Habana, Jesse Kriel, Patrick Lambie, Willie le Roux, Lionel Mapoe, Lwazi Mvovo, Rudy Paige, Ruan Pienaar, JP Pietersen, Handré Pollard, Cobus Reinach, Jan Serfontein, Morné Steyn.